七愛詩 白太傅
作者：皮日休
朝代：唐

paragraphs: 吾愛白樂天，逸才生自然。
誰謂辭翰器，乃是經綸賢。
歘從浮豔詩，作得典誥篇。
立身百行足，爲文六藝全。
清望逸內署，直聲驚諫垣。
所刺必有思，所臨必可傳。
忘形任詩酒，寄傲徧林泉。
所望標文柄，所希持化權。
何期遇訾毀，中道多左遷。
天下皆汲汲，樂天獨怡然。
天下皆悶悶，樂天獨舍旃。
高吟辭兩掖，清嘯罷三川。
處世似孤鶴，遺榮同脫蟬。
仕若不得志，可爲龜鏡焉。